**Kemal Kılıçdaroğlu** (fødd 17. desember 1948) er ein tyrkisk sosialdemokratisk politikar. Han har vore leiar for det republikanske folkepartiet (tyrkisk *Cumhuriyet Halk Partisi*) sidan 2010. Kılıçdaroğlu har vore parlamentsmedlem for Istanbul sidan 2002.

Liv og virke
------------

### Bakgrunn

Kemal Kılıçdaroğlu vart fødd i Ballıca i Nazımiye i Tunceliprovinsen, aust i Tyrkia. Han er det fjerde barnet av sju. Faren hans var blant mange tusen kurdarar som tok del i det mislykka Dersim-opprøret.

Familien heitte opphavleg Karabulut, men av di nesten alle i byen hadde det same familienamnet Karabulut, så bytte faren hans på 1950-talet til familienamnet Kılıçdaroğlu.

### Karriere

Kemal oppnådde bachelorgraden sin i økonomi ved Gazi Universitetet i Ankara. Han byrja karrieren sin som rekneskapsassistent i det tyrkiske finansdepartementet i 1971. Kemal arbeidde dernest som revisor eit år i Frankrike. Han heldt fram som revisor fram til 1983, då han vart avdelingsleiar – og seinare visedirektør – for direktoratet for inntekter.

I 1991 vart Kemal Kılıçdaroğlu utnemnt til generaldirektør for trygdeinstitusjonen *Bağ-Kur* for handverkarar og sjølvstendig næringsdrivande. Dernest yrkte han i sosialforsikringsorganisasjonen, *Sosyal Sigortalar Kurumu* (SSK), der han var leiar frå 1992–1996 og 1997–1999. Kılıçdaroğlu tiltredde også i ein periode som visestatssekretær for Arbeids- og sosialsikkerheitsdepartementet i Tyrkia.

### Politisk karriere

Kılıçdaroğlu gjekk inn i det republikanske folkepartiet (CHP) i 2002. 

Etter valet 2002 kom Kılıçdaroğlu inn i det tyrkiske parlamentet som milletvekili (parlamentsmedlem) frå Istanbul. I valet 2007 vart han vald att til parlamentsmedlem frå Istanbul. Han vart då òg gruppeleiar for parlamentsgruppa til partiet. Kılıçdaroğlu vart nominert av CHP til borgarmeisterkandidat i Istanbul i 2009. Han fekk 36,8% av røystene og tapte valet, likevel auka han oppslutninga til partiet markant frå det førre valet i 2004. 

Kılıçdaroğlu vart valt til visetalsmann for den sosialistiske internasjonale den 31. august 2012.

Partileiar
----------

Deniz Baykal som var leiar for CHP i mange år fram til den 10. mai 2010, gjekk av på grunn av ein sex-videoskandale. Kılıçdaroğlu kunngjorde kandidaturen sin til posten den 17. mai, fem dagar innan partikongressen. For å verta offisiell kandidat måtte han ha minst 20% av røystene, han fekk underskrifter ifrå 1246 av dei 1250 delegatane, som var ein rekord for CHP. Den 22. mai 2010 vart han valt som leiar for det republikanske folkepartiet.

### Valet i 2023

Ved det tyrkiske presidentvalet i 2023 var Kemal Kılıçdaroğlu den fremste opposisjonsleiaren og største utfordraren til den sitjande presidenten Recep Tayyip Erdoğan. Kılıçdaroğlu gjekk til val for å styrkja folkestyret.

Valet fann stad den 14. mai 2023, men ingen av presidentkandidatane greidde å sanka røyster over 50%, noko som førte til ein ny valrunde. Ved den andre valrunden 28. mai 2023 ende Kılıçdaroğlu opp med ein oppslutnad på 47,9%, og tapte fylgjeleg mot Erdoğan som fekk 52,1% av røystene. Folkerøystinga gjekk høvesvis rettferdig for seg, men i kjølvatnet av valkampen vart Kılıçdaroğlu tydeleg marginalisert av tyrkisk media til fordel for Erdoğan.

Kjelder
-------

1. 1 2 3  «The Republican People's Party», *en.chp.org.tr* (på tyrkisk), henta 30. april 2023
2. ↑  «Arkiverade kopian». Arkivert frå originalen 26. april 2011. Henta 26. oktober 2013.
3. ↑  «Gandhi's rise». *The Economist*. ISSN 0013-0613.
4. ↑  BİLDİRİCİ, Faruk, «Kılıçdaroğlu Kemal Bey’i anlatıyor», *www.hurriyet.com.tr* (på tyrkisk), henta 30. april 2023
5. ↑
6. ↑  «CHP'nin İstanbul adayı Kılıçdaroğlu», *CNN TÜRK* (på tyrkisk), henta 1. mai 2023
7. ↑  Turkish Radio and Television Corporation (TRT): KILIÇDAROĞLU ELECTED DEPUTY CHAIRMAN OF SOCIALIST INTERNATIONAL Publisert 31. august 2012.
8. ↑  «Turkey party head quits over tape» (på engelsk). 10. mai 2010.
9. ↑  *Kemal Kılıçdaroğlu New Leader Of Opposition Party CHP | NationalTurk* (på engelsk), 22. mai 2010, henta 30. april 2023
10. ↑  Befring, Åse Marit (30. april 2023), «– Kjenner ingen unge som vil stemme på Erdogan», *NRK* (på norsk bokmål), henta 1. mai 2023
11. ↑  «2023 Presidential Election - 14 May 2023» (på engelsk). Yeni Şafak. Henta 28. mai 2023.
12. ↑  «Election 2023» (på engelsk). Anadolu Ajansı. Henta 28. mai 2023.
13. ↑  Mersiha Gadzo, Dalia Hatuqa & Umut Uras. «Turkey election results live: Erdogan declared run-off winner» (på engelsk). Al Jazeera. Henta 28. mai 2023.
14. ↑  «State-run network TRT gives Erdoğan 32 hours of coverage, Kılıçdaroğlu mere 32 minutes in one month» (på engelsk). Duvar English. Henta 28. mai 2023.
15. ↑  Aida Khorami & Åse Marit Befring. «Valg i Tyrkia: Sensurerte Erdogans motstander» (på norsk bokmål). NRK. Henta 28. mai 2023.

* *Denne artikkelen bygger på «Kemal Kılıçdaroğlu» frå Wikipedia på svensk, den 1. mai 2023.*

Bakgrunnsstoff
--------------

 Commons har multimedium som gjeld: **Kemal Kılıçdaroğlu**

|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* ISNI
* Munzinger (iba)

 |